Ymadael Â’r Undeb Ewropeaidd, Cymru RHAN 1 Rhagarweiniol Enwi, cychwyn a dehongli 1 1 Enw’r Rheoliadau hyn yw Rheoliadau Deddfau Trethi Cymru (Diwygiadau Amrywiol) (Ymadael â’r UE) 2019. 2 Yn ddarostyngedig i baragraff (3), daw’r Rheoliadau hyn i rym ar y diwrnod ymadael. 3 Daw Rhan 2 a’r rheoliad hwn i rym drannoeth y diwrnod y gwneir y Rheoliadau hyn. 4 Yn y Rheoliadau hyn— ystyr “DCRhT” (“ TCMA ”) yw Deddf Casglu a Rheoli Trethi (Cymru) 2016 ; ystyr “DTTT” (“ LTTA ”) yw Deddf Treth Trafodiadau Tir a Gwrthweithio Osgoi Trethi Datganoledig (Cymru) 2017. RHAN 2 Lesoedd Diwygio Atodlen 6 i DTTT 2 Ym mharagraff 16(1)(h) o Atodlen 6 i DTTT (rhwymedigaethau etc. tenantiaid nad ydynt yn cyfrif fel cydnabyddiaeth drethadwy), yn lle “gynllun y taliad sengl (hynny yw, y cynllun cymorthdal incwm i ffermwyr yn unol â Theitl III o Reoliad y Cyngor (EC) Rhif 73/2009 )” rhodder “gynllun y taliad sylfaenol (hynny yw, y cynllun cymorthdal incwm i ffermwyr yn unol â Rheoliad (EU) Rhif 1307/2013)”. RHAN 3 Elusennau Diwygio Atodlen 18 i DTTT 3 1 Mae Atodlen 18 i DTTT wedi ei diwygio fel a ganlyn. 2 Ar ôl paragraff 1(a) mewnosoder— aa mae paragraffau 2A i 2D yn gwneud darpariaeth ynglŷn ag ystyr “elusen”, . 3 Ym mharagraff 2(3)(a), yn lle “Ran 1 o Atodlen 6 i Ddeddf Cyllid 2010 (p. 13)” rhodder “baragraff 2A”. 4 Ar ôl paragraff 2 mewnosoder— Ystyr “elusen” 2A At ddibenion yr Atodlen hon, ystyr “elusen” yw corff o bersonau neu ymddiriedolaeth— a sydd wedi ei sefydlu at ddibenion elusennol yn unig, b sy’n bodloni’r amod awdurdodaeth (gweler paragraff 2B), c sy’n bodloni’r amod cofrestru (gweler paragraff 2C), a d sy’n bodloni’r amod rheoli (gweler paragraff 2D). Ystyr “elusen”: yr amod awdurdodaeth 2B 1 Mae corff o bersonau neu ymddiriedolaeth yn bodloni’r amod awdurdodaeth os yw’n dod yn ddarostyngedig i reolaeth llys perthnasol yn y DU wrth arfer ei awdurdodaeth mewn cysylltiad ag elusennau. 2 Ystyr “llys perthnasol yn y DU” yw— a yr Uchel Lys, b y Llys Sesiwn, neu c yr Uchel Lys yng Ngogledd Iwerddon. Ystyr “elusen”: yr amod cofrestru 2C 1 Mae corff o bersonau neu ymddiriedolaeth yn bodloni’r amod cofrestru— a yn achos corff o bersonau neu ymddiriedolaeth sy’n elusen o fewn ystyr adran 10 o Ddeddf Elusennau 2011 (p. 25), os yw amod A wedi ei fodloni, a b yn achos unrhyw gorff o bersonau neu ymddiriedolaeth arall, os yw amod B wedi ei fodloni. 2 Amod A yw bod y corff o bersonau neu’r ymddiriedolaeth wedi cydymffurfio ag unrhyw ofyniad i fod wedi ei gofrestru neu wedi ei chofrestru yn y gofrestr o elusennau a gedwir o dan adran 29 o Ddeddf Elusennau 2011. 3 Amod B yw bod y corff o bersonau neu’r ymddiriedolaeth wedi cydymffurfio ag unrhyw ofyniad i fod wedi ei gofrestru neu wedi ei chofrestru mewn cofrestr sy’n cyfateb i’r hyn a grybwyllir yn amod A a gedwir o dan gyfraith yr Alban neu Ogledd Iwerddon. Ystyr “elusen”: yr amod rheoli 2D 1 Mae corff o bersonau neu ymddiriedolaeth yn bodloni’r amod rheoli os yw ei reolwyr neu ei rheolwyr yn bersonau addas a phriodol i fod yn rheolwyr y corff neu’r ymddiriedolaeth. 2 Yn y paragraff hwn ystyr “rheolwyr”, mewn perthynas â chorff o bersonau neu ymddiriedolaeth, yw’r personau sydd â rheolaeth gyffredinol dros weinyddiaeth y corff neu’r ymddiriedolaeth, ac sy’n rheoli gweinyddiaeth y corff neu’r ymddiriedolaeth yn gyffredinol. 3 Mae is-baragraff (4) yn gymwys mewn perthynas ag unrhyw gyfnod nad yw’r amod rheoli yn cael ei fodloni ar ei hyd. 4 Mae’r amod rheoli yn cael ei drin fel pe bai wedi ei fodloni os yw ACC yn ystyried— a nad yw’r methiant i fodloni’r amod wedi niweidio dibenion elusennol y corff neu’r ymddiriedolaeth, neu b ei bod yn deg ac yn rhesymol o dan yr holl amgylchiadau i’r amod gael ei drin fel pe bai wedi ei fodloni ar hyd y cyfnod. 5 Mae’r diwygiadau a wneir gan y rheoliad hwn yn cael effaith mewn perthynas â thrafodiadau tir y mae eu dyddiad cael effaith ar y diwrnod ymadael neu ar ôl hynny. RHAN 4 Cynlluniau contractiol awdurdodedig cyfberchnogaeth Disgrifiad o gynllun contractiol awdurdodedig cyfberchnogaeth o dan adran 36(8) o DTTT 4 1 Mae cynllun contractiol awdurdodedig cyfberchnogaeth o’r disgrifiad ym mharagraff (2) i’w drin fel pe na bai’n gynllun contractiol awdurdodedig cyfberchnogaeth at ddibenion DTTT a DCRhT fel y mae’n gymwys mewn perthynas â threth trafodiadau tir. 2 Y disgrifiad yw bod y cynllun— a wedi ei gyfansoddi o dan gyfraith Gwladwriaeth AEE drwy gontract, b wedi ei reoli gan gorff corfforaethol a ymgorfforir o dan gyfraith Gwladwriaeth AEE, ac c wedi ei awdurdodi o dan gyfraith y Wladwriaeth AEE a grybwyllir yn is-baragraff (a) mewn ffordd sy’n golygu ei fod, o dan y gyfraith honno, yn cyfateb i gynllun contractiol awdurdodedig cyfberchnogaeth a ddiffinnir yn adran 36(7) o DTTT. 3 Mae’r rheoliad hwn yn cael effaith mewn perthynas ag unrhyw drafodiad tir y mae ei ddyddiad cael effaith ar y diwrnod ymadael neu ar ôl hynny. RHAN 5 Diwygio DCRhT Diwygio DCRhT yn deillio o ymadawiad y Deyrnas Unedig â’r Undeb Ewropeaidd 5 1 Mae DCRhT wedi ei diwygio fel a ganlyn. 2 Yn adran 4 (anghymhwyso rhag penodiad fel aelod anweithredol), hepgorer paragraff (c). 3 Yn adran 65(4)(a) (cyfoethogi anghyfiawn: darpariaeth bellach), yn lle “ddeddfwriaeth yr UE” rhodder “ddeddfwriaeth uniongyrchol yr UE a ddargedwir”. 4 Yn adran 67(11) (achosion pan na fo angen i ACC roi effaith i hawliad)— a hepgorer y geiriau o “os yw’r dreth ddatganoledig” hyd at “yn groes i”; b ym mharagraff (a), yn lle “y darpariaethau” rhodder “os yw’r dreth ddatganoledig a godir, yn yr amgylchiadau o dan sylw, yn groes i’r darpariaethau”; c ar ôl paragraff (a), yn lle “neu” rhodder “a”; d yn lle paragraff (b) rhodder— b os yw’r hawliau a roddir gan y darpariaethau hynny, ar yr adeg y codir y dreth, yn cael eu cydnabod ac ar gael mewn cyfraith ddomestig yn rhinwedd Deddf yr Undeb Ewropeaidd (Ymadael) 2018 (p. 16) neu unrhyw ddarpariaeth a wneir o dan y Ddeddf honno. RHAN 6 Diwygiadau canlyniadol Diwygiadau canlyniadol 6 1 Yn adran 85(3) o DCRhT (ystyr “rhedeg busnes”), yn lle “Ran 1 o Atodlen 6 i Ddeddf Cyllid 2010 (p. 13)” rhodder “baragraff 2A o Atodlen 18 i DTTT”. 2 Yn adran 36 o DTTT (cynlluniau contractiol awdurdodedig cyfberchnogaeth)— a hepgorer is-adran (6); b yn is-adran (12), yn y diffiniad o “gweithredwr”— i hepgorer yr “, a” ar ôl paragraff (a); ii hepgorer paragraff (b) (ac mae gweddill y testun yn peidio â bod yn baragraff (a)). 3 Mae’r diwygiadau a wneir gan y rheoliad hwn yn cael effaith mewn perthynas â thrafodiadau tir y mae eu dyddiad cael effaith ar y diwrnod ymadael neu ar ôl hynny. Rebecca Evans Y Gweinidog Cyllid a’r Trefnydd, un o Weinidogion Cymru 2 Ebrill 2019